Padblokkade hou nie met e-tol verbandFoto: Gautengse departement van verkeersveiligheid, Facebook Nog foto’s van die padblokkade volg onderaan die berig. Die departement van gemeenskapsveiligheid het Vrydag gesê die Gautengse verkeerspolisie is nie betrokke by e-tolaktiwiteit nie. “Beamptes vra nie bestuurders oor hul e-tolrekeninge of enigiets wat met e-tol verband hou nie,” het Thapelo Moiloa, woordvoerder van die departement, by ŉ blokkade op die N1 by die Allandale-afrit in Midrand gesê. “Die departement maak slegs gebruik van die Suid-Afrikaanse Nasionale Padagentskap (Sanral) se hulpbronne en -toerusting omdat ons nie ons eie het nie.” Die toerusting wat gebruik word sluit toestelle in wat ŉ voertuig en sy bestuurder se lisensies kan nagaan. Die toerusting word ook deur padverkeersbeamptes gebruik om te bepaal of ŉ voertuig se nommerplate vervals of gekloon is. Die verkeer het bykans ŉ kilometer lank stilgestaan terwyl die beamptes die motoriste afgetrek het. Ongeveer vyf verkeerspolisievoertuie en ses beamptes het langs die pad gestaan. Daar was ook ŉ Sanral-voertuig en ŉ -sleepwaentjie, maar geen Sanral-beamptes nie. Volgens die departement is 142 voertuie afgetrek en deursoek. Altesaam 54 boetes is uitgereik vir voertuig- of bestuurderslisensies wat verval het, motors wat onpadwaardig was of voertuie wat nie hul lisensieskywe vertoon het nie en voertuie wat oorlaai was. -SAPA Foto: Gautengse departement van verkeersveiligheid, Facebook Foto: Gautengse departement van verkeersveiligheid, Facebook